SKRIFTLIG FORESPØRGSEL E-0044/02

af Eija-Riitta Korhola (PPE-DE) til Kommissionen

(23. januar 2002)

Om: Netværk mellem tosprogede områder i EU

Tilsyneladende er problemerne i de tosprogede områder i EU ensartede. Det er ikke kun et spørgsmål om den nationale mindretalspolitik (til hvis fremme der findes særlige EU-projekter), men også om, hvorvidt

forskellige sproggrupper lokalt og regionalt kan leve fredeligt side om side, uden at det går ud over gruppernes identitet, og om de kan minimere historiske eller tilsvarende konflikter. Der er mange fælles emner og behov: indlæring af det andet sprog, den måde, myndighederne forvalter tosprogetheden på, formidling af informationer, fordommenes psykologi, forskelsbehandling og usynlige barrierer, sprogbaseret kulturudveksling på lokalt niveau, opdeling af beboelseskvarterer osv.

En praktisk tilgang til disse fælles problemer kunne bestå i etablering af et netværk for tosprogede områder. Tanken om netværk bygger på indbyrdes udveksling og sammenligning af praksis, bestemmelser og samspil mellem forskellige lande og områder. En sådan kontaktflade skal dog først etableres, men ingen af de enkelte områder er formodentlig i stand til at gøre dette på eget initiativ, og der vil derfor være behov for et initiativ på EU-niveau.

Har Kommissionen kendskab til, om der allerede i EU findes netværk for tosprogede områder på tværs af medlemsstaternes grænser? Finder Kommissionen, at der er behov for at etablere et sådant netværk, og vil den være indstillet på aktivt at iværksætte et sådant netværk? Hvilken tidsplan vil der kunne blive tale om i denne sag?

Svar afgivet på Kommissionens vegne af Viviane Reding

(20. februar 2002)

Så vidt Kommissionen er informeret findes der intet netværk mellem tosprogede områder som sådan i EU.

Der findes imidlertid netværk, der beskæftiger sig med tosprogethedsproblematikken. The European Bureau for Lesser Used Languages (http://www.eblul.org), en organisation stiftet af Fællesskabet, står for ledelsen af et forum kaldet Partnership for Diversity, som er et samlingspunkt for regionale og lokale myndigheder fra områder i Europa, hvor der findes regionale sprog eller minoritetssprog. I dette forum har deltagerne mulighed for at drøfte spørgsmål af fælles interesse og om ønsket indgå i et tættere samarbejde. Et netværk af nationale kontorer for sprogstrategisk planlægning, som blev oprettet med EU-støtte, og som p.t. koordineres af the Welsh Language Board (http://www.bwrdd-yr-iaith.org.uk), mødes regelmæssigt for at drøfte forskellige spørgsmål i forbindelse med fremme af minoritetssprog. Under Lingua-aktionen i Socrates-programmet støtter Fællesskabet Euroclic (http://www.euroclic.net), et paneuropæisk netværk for lærere, seminarielærere, forskere, planlæggere og andre aktører inden for flersproglig uddannelse i såvel tosprogede som ensprogede områder.

Etablering af tværnationale netværk med en anden tilgang til tosprogethedsproblematikken kan komme i betragtning til projektstøtte fra Fællesskabet under andre fællesskabsprogrammer og -aktioner såsom Socrates, Comenius eller Interreg, forudsat at projektforslagene opfylder de krav og betingelser, der gælder for de pågældende aktioner.

Kommissionen anbefaler varmt, at regionerne tilslutter sig de bestående netværk og gør brug af de muligheder, som de eksisterende programmer til fremme af et bredt europæisk samarbejde om sådanne spørgsmål frembyder.